Mestské zastupiteľstvo v Košiciach uznesením č. 206 na pokračovaní svojho IX. zasadnutia dňa 3. októbra 2019 v súlade s § 6 zákona SNR č. 369/1990 Zb. o obecnom zriadení v znení neskorších predpisov, podľa § 10 ods. 3 písm. a) zákona SNR č. 401/1990 Zb. o meste Košice v znení neskorších predpisov a v súlade s § 72 ods. 2 zákona č. 448/2008 Z. z. o sociálnych službách v znení neskorších predpisov, ustanovuje:

**Všeobecne záväzné nariadenie mesta Košice**

**č. 212**

**o poskytovaní sociálnych služieb v pôsobnosti územnej samosprávy mesta Košice a určovaní úhrad za ich poskytovanie**

(Nariadenie o úhradách za sociálne služby)

PRVÁ ČASŤ

**Všeobecné ustanovenia**

**§ 1**

**Predmet úpravy**

(1) Toto všeobecne záväzné nariadenie (ďalej len „nariadenie“) upravuje poskytovanie sociálnych služieb v pôsobnosti územnej samosprávy mesta Košice (ďalej len „mesto“) a určovanie úhrad za ich poskytovanie podľa zákona č. 448/2008 Z. z. o sociálnych službách v znení neskorších predpisov (ďalej len „zákon“).

(2) Mestom sú poskytované tieto sociálne služby:

a) terénne sociálne služby, ktorými sú:

1. opatrovateľská služba,

2. pomoc pri osobnej starostlivosti o dieťa,

3. prepravná služba,

b) pobytové a ambulantné sociálne služby, ktorými sú:

1. zariadenie pre seniorov,

2. zariadenia opatrovateľskej služby,

3. denný stacionár,

4. zariadenie starostlivosti o deti do troch rokov veku,

5. zariadenie núdzového bývania,

6. útulok,

c) iné sociálne služby, ktorými sú:

1. odľahčovacia služba,

2. monitorovanie a signalizácia potreby pomoci.

- 2 –

**§ 2**

**Okruh osôb, ktorým sa poskytujú sociálne služby**

Sociálne služby môžu byť poskytované

a) obyvateľom mesta,

b) osobám, ktoré nemajú trvalý pobyt na území mesta, ale obec, v ktorej majú trvalý pobyt, im zabezpečila poskytovanie sociálnej služby.

DRUHÁ ČASŤ

**Poskytovanie sociálnych služieb a úhrady**

PRVÁ HLAVA

**Terénne sociálne služby**

Prvý diel

**Opatrovateľská služba a pomoc pri osobnej starostlivosti**

**o dieťa**

**§ 3**

**Účel opatrovateľskej služby a pomoci pri osobnej starostlivosti o dieťa**

(1) Opatrovateľská služba je terénna sociálna služba poskytovaná osobe, ktorá je odkázaná na pomoc inej fyzickej osoby podľa § 41 zákona.

(2) Pomoc pri osobnej starostlivosti o dieťa je terénna sociálna služba poskytovaná rodičovi dieťaťa alebo inej fyzickej osobe podľa § 31 zákona.

**§ 4**

**Úhrady za opatrovateľskú službu a pomoc pri osobnej starostlivosti o dieťa**

(1) Opatrovateľská služba sa poskytuje počas pracovných dní v čase od 7.00 hod. do 17.00 hod.

(2) Minimálny počet hodín opatrovateľskej služby je spravidla 20 hodín v kalendárnom mesiaci, pričom denný rozsah je minimálne 2 hodiny.

(3) Úkony starostlivosti o domácnosť podľa prílohy č. 1 bod. 2 písm. a) sa poskytujú maximálne v rozsahu zodpovedajúcom pomeru 1 hodina bežné upratovanie k 4 hodinám úkonov podľa prílohy č. 1 bod 1 alebo úkonov starostlivosti o domácnosť podľa prílohy č. 1 bod 2 písm. b).

(4) Úhrada za opatrovateľskú službu v kalendárnom mesiaci sa určí podľa rozsahu poskytovaných úkonov v prepočte podľa prílohy č. 1 za každú začatú hodinu.

- 3 –

(5) Suma dennej úhrady vypočítanej podľa prílohy č. 1 pri poskytovaní služby mimo času (hodín) uvedeného v ods. 1 tohto ustanovenia sa zvyšuje o:

a) 25 % pri poskytovaní služby po 17.00 hod. v pracovných dňoch, maximálne však do 20.00 hod. a v čase od 6.00 hod. do 7.00 hod.,

b) 50 % pri poskytovaní služby počas soboty, nedele, sviatkov a dní pracovného pokoja.

(6) Suma úhrady za opatrovateľskú službu podľa prílohy č. 1, ktorá nie je poskytovaná súvisle 2 hodiny, ale je rozdelená sa zvyšuje o 50 %.

(7) Úhrada vypočítaná podľa prílohy č. 1, v rozsahu menej ako 20 hodín v kalendárnom mesiaci sa zvyšuje o:

a) 10 % v prípade poskytovanej služby v rozsahu 9 – 19 hodín mesačne,

b) 20 % v rozsahu 1 – 8 hodín poskytovanej služby mesačne.

(8) Úhradu platí prijímateľ alebo iná fyzická osoba podľa § 72 až 73 zákona za kalendárny mesiac, v ktorom sa jej opatrovateľská služba poskytuje, najneskôr do 15. dňa nasledujúceho kalendárneho mesiaca doručenou poštovou poukážkou alebo prevodom na účet mestskej časti alebo priamo do pokladne mestskej časti.

(9) Prijímateľovi alebo inej fyzickej osobe podľa § 72 až 73 zákona sa časť úhrady vráti alebo úhradu doplatí podľa skutočného rozsahu poskytnutých úkonov v kalendárnom mesiaci, najneskôr do konca nasledujúceho kalendárneho mesiaca.

(10) Úhrada za pomoc pri osobnej starostlivosti o dieťa sa určí vo výške 50 % sumy za opatrovateľskú službu podľa ods. 4 tohto paragrafu určenej v bode 1 prílohy č. 1.

(11) Úhradu za donášku stravy si určuje poskytovateľ uvedený v prílohe č. 2 v rozsahu 0 – 100 % priemerných nákladov na zabezpečenie donášky stravy pre fyzickú osobu na deň za predchádzajúci rozpočtový rok.

(12) Postup podľa § 4 ods. 6 a 7 písm. b) sa neuplatňuje pre výpočet úhrady za poskytovanie opatrovateľskej služby v rozsahu maximálne 8 hodín mesačne pre odkázanú osobu, ktorej príslušný úrad práce priznal príspevok pri starostlivosti o blízku osobu podľa zákona 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov.

(13) Podrobnosti o spôsobe úhrady za opatrovateľskú službu môže mestská časť upraviť vo vlastnom internom predpise v medziach tohto nariadenia a v súlade so zákonom.

Druhý diel

**Prepravná služba**

**§ 5**

**Účel prepravnej služby**

(1) Prepravná služba je terénna sociálna služba poskytovaná podľa § 42 zákona osobe s ťažkým zdravotným postihnutím odkázanej na individuálnu prepravu osobným motorovým

- 4 –

vozidlom alebo osobe s nepriaznivým zdravotným stavom s obmedzenou schopnosťou pohybu po rovine alebo po schodoch a obmedzenou schopnosťou orientácie.

(2) Prepravná služba sa poskytuje osobe:

a) s ťažkým zdravotným postihnutím, ktorá je podľa posudku príslušného úradu práce sociálnych vecí a rodiny odkázaná na individuálnu prepravu osobným motorovým vozidlom, kompenzovanú prepravnou službou,

b) ktorá je podľa potvrdenia poskytovateľa zdravotníckej starostlivosti odkázaná na prepravnú službu,

c) ktorá spĺňa podmienky podľa písm. a) alebo b), a ktorej na základe zmluvy poskytuje pobytovú alebo ambulantnú sociálnu službu, podľa § 1 ods. 2 písm. b) 1. až 3. bodu, poskytovateľ v pôsobnosti samosprávy mesta.

**§ 6**

**Úhrada za prepravnú službu**

(1) Prijímateľ sociálnej služby je povinný platiť úhradu za prepravnú službu v sume určenej v súlade s nariadením.

(2) Úhrada za prepravnú službu na území mesta sa určuje ako jednotná suma pre každú prepravovanú osobu, bez závislosti na vzdialenosti takto:

a) 2,50 €, ak je prepravovaná jedna osoba,

b) 1,50 €, ak sú prepravované dve až štyri osoby súčasne,

c) 0,50 €, ak je prepravovaných viac ako päť osôb súčasne.

(3) Úhrada za prepravnú službu sa zvyšuje o sumu:

a) 0,75 €, ak doba čakania na prepravovanú osobu presiahne 15 minút,

b) 1,50 €, ak doba čakania na prepravovanú osobu presiahne 30 minút,

c) 2,25 €, ak doba čakania na prepravovanú osobu presiahne 1 hodinu a za každú ďalšiu začatú hodinu.

(4) Úhrada za prepravnú službu, ak je cieľ mimo územia mesta, sa určuje ako súčin počtu km prepravovanej vzdialenosti a sumy 0,45 € na jeden km.

(5) Návrat do miesta začiatku prepravy po prerušení sa vždy posudzuje ako nová cesta.

(6) Úhradu za prepravnú službu vyplatí prijímateľ alebo iná fyzická osoba podľa § 72 až 73 zákona o sociálnych službách priamou platbou v deň poskytnutia tejto služby vodičovi. Vodič vystaví doklad, na ktorom uvedie meno, priezvisko prepravovanej osoby, sumu úhrady a dátum poskytnutia prepravnej služby.

(7) Úhradu neplatí sprievodca osoby, ktorá je držiteľom preukazu ŤZP.

(8) Fyzickej osobe podľa § 5 ods. 2 písm. c) sa suma za prepravnú službu podľa ods. 2 a ods. 4 znižuje o 10 %.

(9) Podrobnosti o spôsobe objednávania, čase poskytovania a ďalšie podmienky poskytovania prepravnej služby môže poskytovateľ uvedený v prílohe č. 2 upraviť vo vlastnom internom predpise v medziach tohto nariadenia a v súlade so zákonom.

- 5 –

DRUHÁ HLAVA

**Pobytové a ambulantné sociálne služby**

Prvý diel

**Zariadenie pre seniorov**

**§ 7**

**Účel sociálnej služby poskytovanej v zariadení pre seniorov**

V zariadení pre seniorov sa poskytuje pobytová sociálna služba podľa § 35 zákona fyzickej osobe, ktorá dovŕšila dôchodkový vek a je odkázaná na pomoc inej fyzickej osoby.

**§ 8**

**Úhrada za sociálne služby poskytované v zariadení pre seniorov**

(1) Úhrada za sociálne služby poskytované v zariadení pre seniorov sa určuje sumou čiastkových úhrad nasledovne:

a) úhrada za ubytovanie,

b) úhrada za stravovanie,

c) úhrada za odborné činnosti podľa stupňa odkázanosti,

d) úhrada za používanie vlastných elektrospotrebičov.

(2) Úhrada za ubytovanie v zariadení pre seniorov za jeden mesiac je:

a) 125,00 € v dvojposteľovej izbe,

b) 130,00 € v dvojposteľovej izbe samostatnej obytnej jednotky,

c) 125,00 € v jednoposteľovej izbe, z dôvodu zlého zdravotného stavu, maximálne tri kalendárne mesiace,

d) 155,00 € v samostatnej jednoposteľovej izbe v dvojizbovej obytnej jednotky,

e) 165,00 € v s jednoposteľovej izbe samostatnej obytnej jednotky.

(3) Úhrada za ubytovanie sa zvyšuje o 50 %, ak jedna fyzická osoba užíva samostatnú obytnú miestnosť, ktorú s ohľadom na plochu môžu užívať dve fyzické osoby.

(4) Zvýšenie podľa ods. 3 sa neuplatní, ak obytnú miestnosť užíva jedna fyzická osoba z dôvodu, že ubytovacie kapacity zariadenia nie sú naplnené.

(5) Úhrada za stravovanie na mesiac je 160,00 € pri odoberaní stravy 5-krát denne: raňajky, desiata, obed, olovrant, večera a zvyšuje sa o 0,20 € za každé jedlo nad rámec riadnej celodennej stravy.

(6) Úhrady za stravovanie podľa ods. 5 sa znižuje o

a) 9 % úhrady za stravovanie, ak prijímateľ sociálnej služby neodoberá desiatu,

b) 9 % úhrady za stravovanie, ak prijímateľ sociálnej služby neodoberá olovrant,

c) 12 % úhrady za stravovanie, ak prijímateľ sociálnej služby neodoberá raňajky,

d) 25 % úhrady za stravovanie, ak prijímateľ sociálnej služby neodoberá večeru.

(7) Úhradu za stravovanie podľa ods. 5 je možné znížiť v úhrne maximálne o 43 %.

- 6 –

(8) Prijímateľ sociálnej služby nie je povinný odoberať stravu podľa ods. 5 a 6, ak na základe odporúčania lekára má prijímateľ sociálnej služby predpísaný osobitný pôsob prijímania a podávania stravy, napr. nazogastrická sonda.

(9) Úhrada za odborné činnosti podľa stupňa odkázanosti je denne:

a) 0,15 € pri stupni odkázanosti IV a menej,

b) 0,20 € pre stupni odkázanosti V,

c) 0,25 € pri stupni odkázanosti VI.

(10) Úhrady za užívanie vlastnej chladničky, práčky, mikrovlnnej rúry a prenosnej klimatizácie je 0,20 € denne za každý elektrospotrebič.

(11) Úhrada za sociálne služby v zariadení pre seniorov sa určí ako súčet čiastkových úhrad podľa ods. 1, podrobne popísaných v odsekoch 2 až 10.

Druhý diel

**Zariadenie opatrovateľskej služby**

**§ 9**

**Účel sociálnej služby poskytovanej v zariadení opatrovateľskej služby**

V zariadení opatrovateľskej služby sa poskytuje pobytová sociálna služba podľa § 36 zákona plnoletej fyzickej osobe, ktorá je odkázaná na pomoc inej fyzickej osoby na určitý čas.

**§**

**10 Úhrada za sociálne služby poskytované v zariadení opatrovateľskej služby**

(1) Úhrada za sociálne služby poskytované v zariadení opatrovateľskej služby sa určuje sumou čiastkových úhrad nasledovne:

a) úhrada za ubytovanie,

b) úhrada za stravovanie,

c) úhrada za odborné činnosti podľa stupňa odkázanosti,

d) úhrada za používanie vlastných elektrospotrebičov.

(2) Úhrada za ubytovanie v zariadení opatrovateľskej služby za jeden mesiac je:

a) 170,00 € v dvojposteľovej a trojposteľovej izbe,

b) 170,00 € v jednoposteľovej izbe, z dôvodu zlého zdravotného stavu, maximálne tri kalendárne mesiace,

c) 190,00 € jednoposteľovej izbe.

(3) Úhrada za ubytovanie v zariadení opatrovateľskej služby sa zvyšuje o 25 %, ak jedna fyzická osoba užíva samostatnú obytnú miestnosť, ktorú s ohľadom na plochu môžu užívať dve fyzické osoby.

(4) Zvýšenie podľa ods. 3 sa neuplatní, ak obytnú miestnosť užíva jedna fyzická osoba z dôvodu, že ubytovacie kapacity zariadenia nie sú naplnené.

- 7 –

(5) Suma úhrady za stravovanie za jeden mesiac je 180,00 € pri odoberaní stravy 5-krát denne: raňajky, desiata, obed, olovrant, večera a zvyšuje sa o 0,20 € za každé jedlo nad rámec riadnej celodennej stravy.

(6) Suma úhrady za stravovanie podľa ods. 5 písm. a) sa znižuje o

a) 9 % sumy za stravovanie, ak prijímateľ sociálnej služby neodoberá desiatu,

b) 9 % sumy za stravovanie, ak prijímateľ sociálnej služby neodoberá olovrant,

c) 12 % sumy za stravovanie, ak prijímateľ sociálnej služby neodoberá raňajky,

d) 25 % sumy za stravovanie, ak prijímateľ sociálnej služby neodoberá večeru.

(7) Úhradu za stravovanie podľa ods. 5 je možné znížiť v úhrne maximálne o 43 %.

(8) Prijímateľ sociálnej služby nie je povinný odoberať stravu podľa ods. 5 a 6, ak na základe odporúčania lekára má prijímateľ sociálnej služby predpísaný osobitný pôsob prijímania a podávania stravy, napr. nazogastrická sonda.

(9) Úhrady za odborné činnosti podľa stupňa odkázanosti na deň je:

a) 1,30 € pri stupni odkázanosti IV a menej,

b) 1,55 € pri stupni odkázanosti V,

c) 1,80 € pri stupni odkázanosti VI.

(10) Úhrada za užívanie vlastného TV, rozhlasového prijímača a rýchlovarnej kanvice je 0,10 € denne za každý elektrospotrebič.

(11) Úhrada za sociálne služby v zariadení opatrovateľskej služby sa určí ako súčet čiastkových úhrad podľa ods. 1, podrobne popísaných v odsekoch 2 až 10 .

Tretí diel

**Denný stacionár**

**§ 11**

**Účel sociálnej služby poskytovanej v dennom stacionári**

V dennom stacionári sa poskytuje ambulantná sociálna služba podľa § 40 zákona osobe, ktorá je odkázaná na pomoc inej fyzickej osoby a je odkázaná na sociálnu službu v zariadení len na určitý čas počas dňa.

**§ 12**

**Úhrada za sociálne služby poskytované v dennom stacionári**

(1) Úhrada za sociálne služby poskytované v dennom stacionári v kalendárnom mesiaci sa určí ako súčet sumy poskytovaných sociálnych služieb a odborných činností za každú začatú hodinu v mesiaci podľa ods. 2 a sumy za odobraté hlavné jedlo podľa ods. 3.

- 8 –

(2) Úhrada za jednu hodinu poskytovania sociálnej služby a odborných činností v dennom stacionári je 0,30 €.

(3) Úhrada za jedno hlavné jedlo denne, ktorým je obed, je 2,50 €.

Štvrtý diel

**Zariadenie starostlivosti o deti do troch rokov veku dieťaťa**

**§ 13**

**Účel sociálnej služby poskytovanej v zariadení starostlivosti o deti do troch rokov**

V zariadení starostlivosti o deti do troch rokov sa poskytuje služba podľa § 32b zákona na podporu zosúlaďovania rodinného života a pracovného života poskytovaním starostlivosti o dieťa do troch rokov.

**§ 14**

**Úhrada za sociálne služby poskytované v zariadení starostlivosti**

**o deti do troch rokov**

(1) Úhrada za sociálne služby poskytované v zariadení starostlivosti o deti do troch rokov sa určí ako súčet úhrady za úkony starostlivosti a výchovu podľa ods. 2 alebo ods. 4 a súčinu úhrady za stravovanie podľa ods. 3 a počtu dní v mesiaci, počas ktorých bolo dieťaťu zabezpečené stravovanie.

(2) Úhrada za úkony starostlivosti a výchovu je 250,00 € na mesiac.

(3) Úhrada za stravovanie je 1,89 € na jeden deň.

(4) Ak sa sociálna služba v zariadení starostlivosti pre deti do troch rokov poskytuje počas časti mesiaca, úhrada za úkony starostlivosti a výchovu sa vypočíta ako súčin počtu dní v mesiaci, počas ktorých sa dieťaťu poskytovala sociálna služba a 1/30 zo sumy podľa ods. 2.

(5) Úhrada za stravovanie dieťaťa podľa ods. 3 sa rozdeľuje v pomere: raňajky 23 % - 0,44 €, desiata 19 % - 0,36 €, obed 45 % - 0,85 € a olovrant 13 % - 0,24 €.

Piaty diel

**Zariadenie núdzového bývania a útulok**

**§ 15**

**Účel sociálnej služby poskytovanej v zariadení núdzového bývania a útulku,**

- 9 –

(1) V zariadení núdzového bývania sa poskytuje pobytová sociálna služba podľa § 29 zákona jednotlivcovi, osamelej tehotnej žene, rodičovi alebo rodičom s deťmi v nepriaznivej životnej situácii, na ktorých je páchané násilie, alebo sú obeťou obchodovania s ľuďmi.

(2) V útulku sa poskytuje pobytová sociálna služba podľa § 26 zákona jednotlivcovi, rodičovi alebo rodičom s deťmi v nepriaznivej sociálnej situácii z dôvodu, že nemá zabezpečené nevyhnutné podmienky na uspokojovanie základných životných potrieb.

(3) Ubytovanie v zariadení núdzového bývania a útulku sa poskytuje v

a) obytných jednotkách, ktorými sú dvojizbový alebo jednoizbový byt s príslušenstvom, ktorým je kuchyňa alebo kuchynský kút, chodba, kúpeľňa a WC,

b) obytných miestnostiach v rámci obytnej jednotky so spoločným príslušenstvom, ktorým je kuchyňa, chodba, kúpeľňa a WC.

**§ 16**

**Úhrada za sociálne služby poskytované v zariadení núdzového bývania a útulku**

(1) Úhrada za sociálne služby poskytované v zariadení núdzového bývania a útulku sa určuje sumou čiastkových úhrad za mesiac nasledovne:

a) 35,00 € rodič alebo iná plnoletá osoba,

b) 20,00 € nezaopatrené dieťa vo veku do 6 rokov,

c) 20,00 € nezaopatrené dieťa vo veku od 6 do 15 rokov,

d) 30,00 € nezaopatrené dieťa staršie ako 15 rokov, vrátane plnoletého nezaopatreného dieťaťa, ktoré sa pripravuje na povolanie v riadnom dennom štúdiu.

(2) Úhrada za sociálne služby v zariadení núdzového bývania a útulku podľa ods. 1 sa zvyšuje denne o

a) 1,00 €, ak rodina poberateľa obýva samostatnú dvojizbovú obytnú jednotku s príslušenstvom,

b) 0,50 €, ak rodina poberateľa obýva samostatnú jednoizbovú obytnú jednotku s príslušenstvom,

c) 0,15 € za užívanie každého elektrospotrebiča, ak je súčasťou vybavenia, ktorým je chladnička, mraznička, práčka, mikrovlnná a elektrická rúra,

d) 0,20 € za užívanie každého vlastného elektrospotrebiča, ktorým je televízor alebo osobný PC.

(3) Úhrada za sociálne služby v zariadení núdzového bývania a útulku sa určí ako súčet čiastkových úhrad podľa ods. 1 a 2.

(4) Úhrada za sociálne služby v zariadení núdzového bývania a útulku podľa ods. 1 za mesiac sa zvyšuje o:

a) 25 %, ak jedna rodina užíva samostatne obytnú jednotku alebo obytnú miestnosť, ktorú s ohľadom na plochu môže užívať aj viac osôb ako je počet členov tejto rodiny,

b) 25 % sumy čiastkových úhrad podľa ods. 1 v prípade, že sociálna služba v zariadení núdzového bývania alebo v útulku sa poskytuje dlhšie ako 6 po sebe idúcich kalendárnych mesiacov,

c) 50 % sumy čiastkových úhrad podľa ods. 1 v prípade, že sociálna služba v zariadení núdzového bývania alebo v útulku sa poskytuje dlhšie ako 12 po sebe idúcich kalendárnych mesiacov.

- 10 –

(5) Úhrada podľa ods. 1 písm. b) sa znižuje o 25 %, ak nezaopatrené dieťa navštevuje predškolské alebo iné zariadenie v rozsahu viac ako 4 hodiny denne.

(6) Upustiť od zvýšenia úhrady podľa ods. 4 písm. b) a c) môže poskytovateľ sociálnej služby uvedený v prílohe č. 2, ak jediným príjmom poberateľa je rodičovský príspevok a prídavky na deti, resp. z dôvodov hmotnej núdze a nepostačujúceho príjmu, ktoré si poberateľ nezavinil sám.

Šiesty diel

**Spoločné ustanovenia pre pobytové a ambulantné sociálne služby**

**§ 17**

**Určenie úhrad**

(1) Za poskytovanie sociálnej služby v zariadení pre seniorov, zariadení opatrovateľskej služby, zariadení núdzového bývania alebo útulku počas časti mesiaca, sa úhrada vypočíta ako súčin počtu dní v mesiaci, počas ktorých sa osobe poskytovala sociálna služba a 1/30 zo sumy vypočítanej podľa ustanovenia, v ktorom je určený spôsob výpočtu úhrad pre zariadenie pre seniorov, zariadenie opatrovateľskej služby, zariadenie núdzového bývania alebo útulok.

(2) Za dni prerušenia poskytovania sociálnych služieb v zariadení pre seniorov, zariadení opatrovateľskej služby, zariadení núdzového bývania alebo útulku zaplatí prijímateľ sociálnej služby

a) úhradu za ubytovanie podľa § 8 ods. 2 alebo § 10 ods. 2 nariadenia, ak sa mu služba poskytuje v zariadení pre seniorov alebo zariadení opatrovateľskej služby,

b) úhradu za služby v zariadení pre seniorov podľa § 8 ods. 5, 9 a 10, zariadení opatrovateľskej služby podľa § 10 ods. 5, 9 a 10 alebo zariadení núdzového bývania a útulku podľa § 16 ods. 1 až 4 môže poskytovateľ uvedený v prílohe č. 2 znížiť alebo odpustiť, ak prijímateľ sociálnej služby prerušenie oznámi vopred a poskytovateľ upravil podmienky na odpustenie alebo zníženie v internom predpise,

c) úhradu za dobu prerušenia poskytovania pobytových sociálnych služieb, bez oznámenia, zaplatí prijímateľ v plnom rozsahu, tak ako keby poskytovanie sociálnych služieb nebolo prerušené a zaplatená úhrada sa mu nevráti.

(3) V čase prerušenia poskytovania sociálnych služieb v zariadení pre seniorov, zariadení opatrovateľskej služby, zariadení núdzového bývania a útulku z dôvodu pobytu v zdravotníckom zariadení sa ustanovenie ods. 2 písm. c) neuplatňuje.

(4) Úhrada za poskytovanie sociálnej služby v zariadení pre seniorov, zariadení opatrovateľskej služby alebo dennom stacionári bez právoplatného rozhodnutia o odkázanosti osoby na sociálnu službu, sa určí vo výške priemerných ekonomicky oprávnených nákladov za predchádzajúci rozpočtový rok, ktoré mesto Košice zverejní na www.kosice.sk, najneskôr do 30. apríla príslušného kalendárneho roka.

(5) Úhrada za poskytovanie sociálnej služby v zariadení pre seniorov, zariadení opatrovateľskej služby alebo dennom stacionári bez právoplatného rozhodnutia o odkázanosti

- 11 –

fyzickej osoby na sociálnu službu, ktorá sa poskytovala do 30. apríla v kalendárnom roku, pred zverejnením ekonomicky oprávnených nákladov za predchádzajúci rok, sa určí vo výške aktuálne zverejnených priemerných ekonomicky oprávnených nákladov s tým, že po zverejnení ekonomicky oprávnených nákladov za predchádzajúci kalendárny rok fyzická osoba alebo poskytovateľ sociálnej služby rozdiel dorovná.

(6) Výška dennej stravnej jednotky v zariadení pre seniorov a zariadení opatrovateľskej služby sa určí ako podiel počtu dní v kalendárnom roku z dvanásť násobku sumy úhrady za stravovanie podľa § 8 ods. 5 alebo § 10 ods. 5 bez zvýšenia za každé jedlo nad rámec riadnej celodennej stravy.

(7) Úhrada za stravovanie podľa § 8 ods. 5 a § 10 ods. 5 bez zvýšenia za každé jedlo nad rámec riadnej celodennej stravy a výška dennej stravnej jednotky podľa ods. 9 sa rozdeľuje v pomere: raňajky 12 %, desiata 9 %, obed 45 %, olovrant 9 % a večera 25 % zo sumy úhrady za stravovanie alebo stravnej jednotky.

TRETIA HLAVA

**Iné sociálne služby**

Prvý diel

**Odľahčovacia služba**

**§ 18**

**Účel a forma odľahčovacej služby**

(1) Odľahčovacia služba je podporná sociálna služba poskytovaná podľa § 54 zákona fyzickej osobe, ktorá opatruje inú fyzickú osobu s ťažkým zdravotným postihnutím podľa zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov počas obdobia, v ktorom nemôže opatrovanie vykonávať.

(2) Odľahčovacia služba môže byť poskytovaná formou

a) terénnej sociálnej služby podľa § 1 ods. 2 písm. a) nariadenia,

b) pobytovej alebo ambulantnej sociálnej služby, podľa § 1 ods. 2 písm. b) bod 1 až 3 nariadenia,

c) vhodnou kombináciou terénnej, pobytovej alebo ambulantnej sociálnej služby.

**§ 19**

**Úhrady za poskytovanie odľahčovacej služby**

(1) Prijímateľ sociálnej služby alebo iná fyzická osoba podľa § 72 až 73 zákona je povinná platiť úhradu za poskytovanú odľahčovaciu službu v sume určenej poskytovateľom sociálnej služby.

- 12 –

(2) Úhrada za poskytovanie odľahčovacej služby formou opatrovateľskej služby sa určí podľa § 4 tohto nariadenia.

(3) Úhrada za poskytovanie odľahčovacej služby formou pobytovej alebo ambulantnej služby sa určí podľa § 8 v zariadení pre seniorov, § 10 v zariadení opatrovateľskej služby, § 12 v dennom stacionári, vždy podľa typu poskytovanej sociálnej služby.

(4) Odľahčovacia služba sa poskytuje v rozsahu 30 kalendárnych dní v jednom kalendárnom roku. Ak prijímateľ službu využíva prerušovane a postupne, v trvaní menej ako tri pracovné dni za sebou idúce, výška úhrady vypočítaná podľa ods. 2, 3 sa zvyšuje o sumu 5,00 €.

Druhý diel

**Monitorovanie a signalizácia potreby pomoci**

**§ 20**

**Účel poskytovania služby monitorovanie a signalizácia potreby pomoci**

(1) Monitorovanie a signalizácia potreby pomoci je poskytovanie nepretržitej, dištančnej, hlasovej, písomnej alebo elektronickej komunikácie s fyzickou osobou v nepriaznivom zdravotnom stave podľa § 52 zákona.

(2) Podmienkou na poskytovanie služby je potvrdenie poskytovateľa zdravotnej starostlivosti o nepriaznivom zdravotnom stave fyzickej osoby, ktorá je žiadateľom o sociálnu službu.

**§ 21**

**Úhrady za monitorovanie a signalizáciu potreby pomoci**

(1) Suma úhrady za monitorovanie a signalizáciu potreby pomoci je 6,00 € za kalendárny mesiac.

(2) V prípade, keď sa služba monitorovanie a signalizácia potreby pomoci poskytuje v časti kalendárneho mesiaca, sa suma úhrady podľa ods. 1 nemení.

ŠTVRTÁ HLAVA

**Spoločné ustanovenia pre druhú časť**

**§ 22**

**Povinnosť platiť úhradu za poskytované sociálne služby**

- 13 –

(1) Prijímateľ sociálnej služby alebo iná fyzická osoba podľa § 72 až 73 zákona je povinná platiť úhradu za poskytnutú sociálnu službu podľa príjmu a majetku podľa § 72 až § 73 zákona.

(2) Ak prijímateľ alebo iná fyzická osoba podľa § 72 až 73 zákona, od ktorej sa požaduje úhrada za poskytnuté sociálne služby, nesplní podmienky podľa ustanovené v § 93 ods. 4 zákona, úhrada za poskytovanú sociálnu službu bude stanovená vo výške priemerných ekonomicky oprávnených nákladov.

**§ 23**

**Úprava úhrad za poskytované sociálne služby**

(1) Úhrady za poskytovanie sociálnych služieb sa upravia každoročne vždy od 1. júla príslušného kalendárneho roka takto:

a) úhrada za ubytovanie podľa § 8 ods. 2 a § 10 ods. 2 a úhrada za stravovanie podľa § 8 ods. 5, § 10 ods. 5 a § 12 ods. 3 sa zvyšuje o 2 % z výšky úhrady platnej k 1. januáru príslušného kalendárneho roka*,*

b) úhrada za poskytovanie úkonov opatrovateľskej služby podľa prílohy č. 1 sa zvyšuje o 0,05 € za jednu hodinu úkonov opatrovateľskej služby oproti výške úhrady platnej k 1. januáru príslušného kalendárneho roka,

c) úhrada za sociálne služby poskytované v zariadení núdzového bývania a útulku podľa § 16 ods. 1 sa zvyšuje o 1,00 € oproti výške úhrady platnej k 1. januáru príslušného kalendárneho roka.

(2) Suma úhrady upravená podľa odseku 1 sa zaokrúhli na celé eurocenty smerom nadol.

Tretia časť

**Prechodné a záverečné ustanovenia**

**§ 24**

**Prechodné ustanovenia**

(1) Na úhrady za sociálne služby, na ktoré bola uzatvorená zmluva do 31. 12. 2019 a sú poskytované aj po 01. 01. 2020, sa uplatňujú ustanovenia tohto nariadenia.

(2) Úprava úhrady za poskytovanie sociálnych služieb podľa § 23 sa uplatní od 01. 01. 2021.

**§ 25**

**Zrušovacie ustanovenie**

Zrušuje sa Všeobecne záväzné nariadenie mesta Košice č. 130 o úhradách, spôsobe určenia a platenia úhrad za poskytovanie sociálnych služieb v pôsobnosti územnej samosprávy mesta (Nariadenie o úhradách za sociálne služby) schválené uznesením č. 372/2012 v znení zmien a doplnkov prijatých uznesením Mestského zastupiteľstva v Košiciach č. 801/2013,

- 14 –

uznesením Mestského zastupiteľstva v Košiciach č. 283/2015 a uznesením Mestského zastupiteľstva v Košiciach č. 435/2016.

**§ 26**

**Účinnosť**

Toto nariadenie nadobúda účinnosť 1. januára 2020.

Ing. Jaroslav Polaček

primátor mesta Košice

Zverejnené: 24.10.2019

- 15 –

**Príloha č. 1**

k všeobecne záväznému nariadeniu mesta Košice č. 212

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Suma úhrady za hodinu opatrovateľskej služby v domácnosti podľa druhov úkonov v €**

|  |  |
| --- | --- |
| **Druhy úkonov** | **Suma** |
| 1. sebaobslužné úkony a základné sociálne aktivity, dohľad, sprevádzanie k lekárovi, kultúrne podujatia a pod. | 1,20 |
| 2. úkony starostlivosti o svoju domácnosť:  a) bežné upratovanie  b) ostatné úkony starostlivosti o domácnosť | 3,00  2,20 |

|  |  |
| --- | --- |
|  |  |
|  |  |
|  |  |

- 16 –

**Príloha č. 2**

k všeobecne záväznému nariadeniu mesta Košice č. 212

**Zoznam poskytovateľov sociálnych služieb v pôsobnosti územnej samosprávy mesta**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Poskytovateľ** | **Druh sociálnej služby** | | | | | | | | |
| OS | PS | ZpS | ZOS | DS | ZNB | Útulok | MaSPP | ZSoD |
| 1. Stredisko sociálnej pomoci mesta Košice | - | áno | áno | áno | - | - | - | áno | - |
| 2. Psychosociálne centrum mesta Košice | - | - | - | - | áno | áno | áno | - | - |
| 3. MČ Košice - Sever | áno | - | - | áno | - | - | - | - | - |
| 4. MČ Košice - Západ | áno | - | - | áno | - | - | - | - | - |
| 5. MČ Košice - Juh | áno | - | - | áno | - | - | - | - | - |
| 6. MČ Košice – Dargovských hrdinov | áno | - | - | - | - | - | - | - | - |
| 7. Mesto Košice | - | - | - | - | - | - | - | - | áno |

OS – opatrovateľská služba

PS – prepravná služba

ZpS – zariadenie pre seniorov

ZOS – zariadenie opatrovateľskej služby

DS – denný stacionár

ZNB – zariadenie núdzového bývania

MaSPP – monitorovanie a signalizácia potreby pomoci

ZSoD – zariadenie starostlivosti o deti do troch rokov veku dieťaťa